A Mol a jövőben átalakítaná a benzinkútjait, hogy ott ne csak tankolni lehessen, hanem mindenféle szolgáltatásokat is kínálnának. Már látványterveket is készítettek az elképzelésekhez.

Idén októberben jelentette be a Mol, hogy a jövőben továbblépnének a hagyományos benzinkutak koncepcióján, helyette komplex szolgáltatóhelyekké, "mobilitás-szolgáltatási rendszerré" alakítanák a töltőállomásokat.

A vállalat novemberi belső újságjában megjelentek ezeknek a jövőbeni benzinkutaknak a látványtervei is, és már első ránézésre is meglepőek: emeletes benzinkutakról van szó, ahol a kiadvány szerint fosszilis és alternatív üzemanyagokat egyaránt meg lehet találni.

© molgroup.info

A tervekben szerepelnek szupergyors wifivel felszerelt termek, ahol az üzleti utazók találkozókat szervezhetnek és akár dolgozhatnak is, de az utazók feltöltődését szolgáló funkciók is helyet kapnának: lenne wellnessrészleg, zuhany, pihenő, de masszázsszékeket és alvófoteleket is lehetne használni a pihenőterületen. Lenne tetőterasz, játszósarok és nagyobb zöldterületek is.

A kiadvány szerint a benzinkutak szolgáltatásai között szerepelne a pénzügyi és személyes asszisztencia, a kisállatok ellátása, de a töltőállomásokon lehetne majd felvenni online rendeléseket is, sőt akár car-sharinggel is foglalkoznának.

© molgroup.info